[image: image1.png]


[image: image2.png]



ΕΛΛΗΝΙΚΗ ΔΗΜΟΚΡΑΤΙΑ
ΔΗΜΟΣ ΘΗΒΑΙΩΝ

Γραφείο Τύπου
Ταχ. Δ/νση: Κώστα Κουρκούτη 3
Ταχ.Κώδικας: 32 200
Τηλ: 2262 -3-50652
Εmail: dimosthivas@thiva.gr
Site: www.thiva.gr                                                                         Θήβα, 24/8/2026
ΔΕΛΤΙΟ ΤΥΠΟΥ
Εντατικοποίηση των δράσεων κουνουποκτονίας στον Δήμο Θηβαίων  Αυξημένη επιτήρηση μετά την εμφάνιση κρούσματος Ιού του Δυτικού Νείλου

   Με στόχο την προστασία της δημόσιας υγείας και την ενίσχυση των δράσεων πρόληψης, πραγματοποιήθηκε την Παρασκευή, 21 Αυγούστου 2026 στο Γραφείο της Κοινωνικής Υπηρεσίας του Δήμου Θηβαίων, συνάντηση του Αντιδημάρχου Κοινωνικής Πολιτικής και Δημόσιας Υγείας κ. Α. Καμούτση , με τον υπεύθυνο της  εταιρείας  «Βιοεφαρμογές», κ. Π. Περγαντά,  που υλοποιεί το πρόγραμμα καταπολέμησης κουνουπιών στον Δήμο Θηβαίων.

    Η συνάντηση πραγματοποιήθηκε μετά την εμφάνιση κρούσματος Ιού του Δυτικού Νείλου στον Δήμο Θηβαίων, με αντικείμενο την αξιολόγηση της υφιστάμενης κατάστασης και την ενίσχυση των προληπτικών και κατασταλτικών δράσεων κουνουποκτονίας.

    Κατά τη διάρκεια της συνάντησης εξετάστηκαν τα έως τώρα δεδομένα και συμφωνήθηκε η εντατικοποίηση των εφαρμογών κουνουποκτονίας, με συμπληρωματικές παρεμβάσεις υπολειμματικών ψεκασμών ακμαιοκτονίας  (ενήλικα κουνούπια),  καθώς και η συνεχής παρακολούθηση της εξέλιξης του φαινομένου.

    Την Πέμπτη, 27 Αυγούστου 2026 έχει προγραμματιστεί διευρυμένη συνάντηση της αναδόχου εταιρείας με την συμμετοχή των Προέδρων των Τοπικών Ενοτήτων του Δήμου Θηβαίων. 

    Ο Δήμος Θηβαίων, σε συνεργασία με τους αρμόδιους φορείς και την ανάδοχο εταιρεία, παρακολουθεί στενά την κατάσταση και λαμβάνει όλα τα προβλεπόμενα μέτρα πρόληψης και προστασίας της δημόσιας υγείας. 

    Παράλληλα, υπενθυμίζεται στους πολίτες η σημασία της ατομικής προστασίας από τα κουνούπια, ιδιαίτερα κατά τις ώρες αυξημένης δραστηριότητάς τους.

   Ο Δήμος Θηβαίων παραμένει σε διαρκή ετοιμότητα, με προτεραιότητα την προστασία της υγείας των πολιτών.

